title: Rozhodnutie Európskeho parlamentu a Rady č. 1351/2008/ES zo 16. decembra 2008 , ktorým sa ustanovuje viacročný program Spoločenstva na ochranu detí, ktoré používajú internet a iné komunikačné technológie (Text s významom pre EHP)

text:
               24.12.2008

               SK

               Úradný vestník Európskej únie

               L 348/118

      ROZHODNUTIE EURÓPSKEHO PARLAMENTU A RADY č. 1351/2008/ES
   zo 16. decembra 2008,
   ktorým sa ustanovuje viacročný program Spoločenstva na ochranu detí, ktoré používajú internet a iné komunikačné technológie
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 153,
   so zreteľom na návrh Komisie,
   so zreteľom na stanovisko Európskeho hospodárskeho a sociálneho výboru (1),
   po porade s Výborom regiónov,
   konajúc v súlade s postupom ustanoveným v článku 251 zmluvy (2),
   keďže:

               (1)

               Používanie internetu a ostatných komunikačných technológií, ako sú napríklad mobilné telefóny, v Európskej únii stále významne rastie a všetkým občanom v rovnakej miere poskytuje veľké možnosti, okrem iného, účasť, interaktivitu a kreativitu. Zároveň však pretrváva nebezpečenstvo pre deti a zneužívanie týchto technológií a v dôsledku meniacich sa technológií a správania spoločnosti sa naďalej objavujú nové nebezpečenstvá a formy zneužívania. Mali by sa prijať opatrenia na úrovni EÚ s cieľom chrániť fyzickú, duševnú a morálnu integritu detí, ktorú by mohol narušiť ich prístup k nevhodnému obsahu. Navyše s cieľom podporiť občanov pri využívaní príležitostí a pozitívnych prínosov, ktoré ponúka internet a iné komunikačné technológie, sú potrebné aj opatrenia na podporu ich bezpečnejšieho používania.

               (2)

               Oznámenie Komisie „i2010 – európska informačná spoločnosť pre rast a zamestnanosť“ [KOM(2005) 0229], ktoré rozvíja lisabonskú stratégiu, usiluje o súdržnosť politiky Komisie v oblasti informačnej spoločnosti a médií s cieľom posilniť dôležitý prínos informačných a komunikačných technológií pre výkonnosť ekonomík členských štátov. Jedným z jej cieľov je vytvorenie jednotného európskeho informačného priestoru poskytujúceho cenovo dostupné a bezpečné širokopásmové komunikácie, bohatý a rôznorodý obsah a digitálne služby.

               (3)

               Legislatívny rámec vytvorený na úrovni Spoločenstva na riešenie problémov týkajúcich sa digitálneho obsahu v informačnej spoločnosti zahŕňa ustanovenia o ochrane neplnoletých osôb (3), o ochrane súkromia (4) a o zodpovednosti sprostredkovateľov – poskytovateľov služieb (5). Rámcové rozhodnutie Rady 2004/68/SVV z 22. decembra 2003 o boji proti pohlavnému zneužívaniu detí a detskej pornografii (6) ustanovuje minimálne požiadavky pre členské štáty pri definovaní trestných činov a vhodných sankcií. Odporúčanie Európskeho parlamentu a Rady 2006/952/ES z 20. decembra 2006 o ochrane neplnoletých osôb a ľudskej dôstojnosti a o práve na vyjadrenie vo vzťahu ku konkurencieschopnosti európskeho priemyslu audiovizuálnych a online informačných služieb (7), ktoré sa opiera o odporúčanie Rady 98/560/ES z 24. septembra 1998 o rozvoji konkurencieschopnosti európskeho priemyslu audiovizuálnych a informačných služieb prostredníctvom presadzovania vnútroštátnych rámcov zameraných na dosiahnutie porovnateľnej a efektívnej úrovne ochrany neplnoletých osôb a ľudskej dôstojnosti (8), a to ustanovením usmernení na rozvoj vnútroštátnej samoregulácie a rozšírením rozsahu pôsobnosti s cieľom zahrnúť mediálnu gramotnosť, spoluprácu a výmenu skúseností a osvedčených postupov medzi regulačnými, samoregulačnými a koregulačnými orgánmi a opatrenia na potláčanie diskriminácie vo všetkých médiách.

               (4)

               V oblasti obsahu s možným škodlivým účinkom na deti, najmä pornografického materiálu, a v oblasti nezákonného obsahu, najmä materiálu obsahujúceho zneužívanie detí, bude naďalej potrebné uskutočňovať akcie. Akcie je potrebné uskutočniť tiež v prípade detí, ktoré sa stanú obeťami škodlivého a nezákonného správania vedúceho k fyzickej a psychickej ujme a ktoré sú navádzané k napodobňovaniu takého správania, ktorým spôsobia ujmu sebe aj iným. Mimoriadne úsilie by sa malo venovať hľadaniu riešení, ktorými by sa zabránilo tomu, aby dospelá osoba prostredníctvom informačných a komunikačných technológií navrhla stretnutie s dieťaťom s úmyslom sexuálneho zneužitia alebo spáchania iného sexuálne motivovaného trestného činu. Zároveň by sa mala venovať osobitná pozornosť systémom vzájomnej podpory.

               (5)

               Akcie by sa mali tiež sústrediť na predchádzanie tomu, aby sa deti stávali obeťami hrozieb, zastrašovania a ponižovania prostredníctvom internetu a/alebo interaktívnych digitálnych technológií vrátane mobilných telefónov.

               (6)

               Rozhodnutím Európskeho parlamentu a Rady č. 276/1999/ES z 25. januára 1999, ktorým sa prijíma viacročný akčný plán Spoločenstva na podporu bezpečnejšieho používania internetu a nových online technológií prostredníctvom boja proti nezákonnému a škodlivému obsahu hlavne v oblasti ochrany detí a neplnoletých osôb (9) (akčný plán Bezpečnejší internet 1998 – 2004), a rozhodnutím Európskeho parlamentu a Rady č. 854/2005/ES z 11. mája 2005 zakladajúcim viacročný program Spoločenstva na podporu bezpečnejšieho používania internetu a nových online technológií (10) (program Bezpečnejší internet plus na roky 2005 až 2008) sa zabezpečilo financovanie zo strany Spoločenstva ako to dokazujú hodnotenia programov, ktoré sa predložili Európskemu parlamentu, Rade a Výboru regiónov [KOM(2001) 0690, KOM(2003) 0653 a KOM(2006) 0663] a ktoré úspešne podnietilo rôzne iniciatívy a poskytlo európsku pridanú hodnotu.

               (7)

               Okrem zistení, ktoré priniesli hodnotenia predchádzajúcich programov, to bol aj súbor prieskumov Eurobarometra a verejné konzultácie, ktoré jednoznačne identifikovali potrebu pokračovať v činnostiach zameraných na oznamovanie nezákonného obsahu a zvyšovanie povedomia v členských štátoch.

               (8)

               Program ustanovený týmto rozhodnutím by mal mať okrem iného za cieľ vytvorenie vzdelávacích balíkov pre rodičov, opatrovateľov, učiteľov a vzdelávacích pracovníkov.

               (9)

               Vyvíjajúce sa technológie, zmeny v spôsoboch, akými dospelí a deti využívajú internet a iné komunikačné technológie a posuny v spoločenskom správaní majú za následok nové riziká pre deti. Báza poznatkov, ktorá sa môže využívať na navrhovanie účinných akcií, sa musí posilniť s cieľom lepšie porozumieť týmto zmenám. Niektoré opatrenia a akcie by sa mali spojiť mnohostranným a doplnkovým spôsobom; malo by sa to týkať napríklad prijímania opatrení na podporu bezpečného a zodpovedného používania internetu, ďalšieho vývoja podporných technológií a presadzovania najlepších postupov v prípade kódexov správania vyjadrujúcich všeobecne dohodnuté normy správania a spolupráce s odvetvím na dohodnutých cieľoch uvedených kódexov.

               (10)

               Tento program by mal naďalej napomáhať opatreniam na podporu pozitívneho obsahu pre deti.

               (11)

               Meniaci sa mediálny priestor, ktorý je dôsledkom nových technológií a inovácií v mediálnej oblasti, si vyžaduje výchovu detí, ako aj rodičov, opatrovateľov, učiteľov a vzdelávacích pracovníkov k bezpečnému a účinnému využívaniu online informačných služieb.

               (12)

               Malo by sa vyvinúť úsilie zamerané na ochranu detí napríklad rozvíjaním efektívnych systémov na overovanie veku a dobrovoľného certifikačného označovania.

               (13)

               Vzhľadom na globálny charakter problému je medzinárodná spolupráca nevyhnutná. Nezákonný obsah možno vyrábať v jednej krajine, uchovávať ho možno v druhej, ale prístup k nemu je možný všade na svete a to isté platí aj pre jeho sťahovanie. Medzinárodná spolupráca, ktorá bola podnecovaná prostredníctvom sieťových štruktúr Spoločenstva, by sa mala posilniť s cieľom lepšie ochraňovať deti pred cezhraničnými rizikami zahŕňajúcimi tretie krajiny. Výmena najlepších postupov medzi európskymi organizáciami a organizáciami v ostatných častiach sveta môže byť vzájomne výhodná.

               (14)

               Všetky členské štáty ratifikovali Medzinárodný dohovor OSN o právach dieťaťa z 20. novembra 1989, podľa ktorého sa signatárske štáty zaväzujú prijať všetky vnútroštátne, dvojstranné a viacstranné opatrenia potrebné na predchádzanie všetkým formám využívania detí, a v prípade potreby v rámci medzinárodnej spolupráce prijať všetky legislatívne, administratívne či iné opatrenia potrebné na uplatňovanie práv uznávaných uvedeným dohovorom.

               (15)

               Opatrenia, ktoré je Komisia splnomocnená prijať v rámci vykonávacích právomocí, ktoré boli na ňu prenesené týmto rozhodnutím, sú vo svojej podstate riadiace opatrenia súvisiace s vykonávaním programu so značnými dôsledkami pre rozpočet v zmysle článku 2 písm. a) rozhodnutia Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (11). Tieto opatrenia by sa preto mali prijať v súlade s riadiacim postupom ustanoveným v článku 4 uvedeného rozhodnutia.

               (16)

               Komisia by mala zabezpečiť doplnkovosť a spolupôsobenie s príbuznými iniciatívami a programami Spoločenstva.

               (17)

               Týmto rozhodnutím sa stanovuje finančné krytie na vykonanie programu, ktoré pre rozpočtový orgán v priebehu ročného rozpočtového postupu predstavuje základný odkaz v zmysle bodu 37 medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (12).

               (18)

               Keďže ciele tohto rozhodnutia nie je možné uspokojivo dosiahnuť na úrovni členských štátov vzhľadom na nadnárodný charakter predmetných otázok, ale z dôvodov európskeho rozsahu a dôsledkov činností ich možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku neprekračuje toto rozhodnutie rámec nevyhnutný na dosiahnutie týchto cieľov.

               (19)

               Toto rozhodnutie rešpektuje základné práva a dodržiava zásady uznané v Charte základných práv Európskej únie, najmä v jej článku 3 ods. 1 a v článkoch 7, 8 a 24,

         ROZHODLI TAKTO:
   Článok 1
   Cieľ programu
   1.   Týmto rozhodnutím sa ustanovuje program Spoločenstva na podporu bezpečnejšieho používania internetu a ostatných komunikačných technológií, najmä pokiaľ ide o deti, a na boj proti nezákonnému obsahu a škodlivému správaniu na internete.
   Názov programu je „Bezpečnejší internet“ (ďalej len „program“).
   2.   Prijmú sa tieto akčné smery:

               a)

               zabezpečenie povedomia verejnosti;

               b)

               boj proti nezákonnému obsahu a škodlivému správaniu na internete;

               c)

               podpora bezpečnejšieho online prostredia;

               d)

               vytvorenie bázy poznatkov.

         Akcie, ktoré sa majú vykonávať v rámci uvedených akčných smerov, sú uvedené v prílohe I.
   Program sa vykonáva v súlade s prílohou III.
   3.   Na účely tohto rozhodnutia sa pod pojmom „deti“ rozumejú osoby mladšie ako 18 rokov, pokiaľ im ich príslušné vnútroštátne právne predpisy za určitých podmienok neudeľujú plnú právnu spôsobilosť ešte pred dosiahnutím tohto veku.
   Článok 2
   Účasť
   1.   Na programe sa môžu zúčastniť subjekty práva usadené v:

               a)

               členských štátoch;

               b)

               usadené v štátoch Európskeho združenia voľného obchodu (EZVO), ktoré sú členmi Európskeho hospodárskeho priestoru (EHP), v súlade s podmienkami ustanovenými v Dohode o EHP;

               c)

               usadené v pristupujúcich a kandidátskych krajinách, ktoré využívajú predvstupovú stratégiu, v súlade so všeobecnými zásadami a všeobecnými podmienkami pre účasť týchto krajín v programoch Spoločenstva ustanovenými v príslušných rámcových dohodách a rozhodnutiach Rady o pridružení;

               d)

               usadené v štátoch západného Balkánu a v krajinách susediacich s Európou v súlade s ustanoveniami, ktoré sa stanovia po uzatvorení rámcových dohôd s týmito krajinami týkajúcich sa ich účasti v programoch Spoločenstva;

               e)

               usadené v tretej krajine, ktorá je zmluvnou stranou medzinárodnej dohody so Spoločenstvom a ktorá na základe podmienok tejto dohody alebo na základe samotnej dohody finančne prispieva na program.

         2.   Na programe sa môžu zúčastniť aj medzinárodné organizácie a subjekty práva usadené v tretích krajinách, okrem krajín uvedených v odseku 1 písm. b) až e) na základe podmienok stanovených v prílohe III.
   Článok 3
   Právomoci Komisie
   1.   Komisia zodpovedá za vykonávanie programu.
   2.   Komisia pripraví na základe tohto rozhodnutia ročné pracovné programy.
   3.   Pri vykonávaní programu Komisia v úzkej spolupráci s členskými štátmi zabezpečuje šeobecný súlad a doplnkovosť s ostatnými príslušnými politikami, programami a akciami Spoločenstva.
   4.   Komisia koná v súlade s postupom uvedeným v článku 4 ods. 2 na účely:

               a)

               prijatia a úpravy ročných pracovných programov vrátane určenia prioritných oblastí pre medzinárodnú spoluprácu;

               b)

               posúdenia projektov navrhnutých na základe výzvy na predkladanie ponúk na financovanie zo strany Spoločenstva, pri ktorých je odhadovaný príspevok Spoločenstva 500 000 EUR alebo viac;

               c)

               vykonávania opatrení na vyhodnotenie programu.

         5.   Komisia informuje výbor uvedený v článku 4 o pokroku pri vykonávaní programu. Komisia bezodkladne informuje uvedený výbor najmä o všetkých rozhodnutiach o výbere prijatých v záležitostiach, ktoré nepatria do rozsahu pôsobnosti odseku 4 tohto článku.
   Článok 4
   Výbor
   1.   Komisii pomáha výbor.
   2.   Ak sa odkazuje na tento odsek, uplatňujú sa články 4 a 7 rozhodnutia 1999/468/ES so zreteľom na jeho článok 8.
   Lehota stanovená v článku 4 ods. 3 rozhodnutia 1999/468/ES je tri mesiace.
   Článok 5
   Monitorovanie a hodnotenie
   1.   S cieľom zabezpečiť efektívne využitie pomoci Spoločenstva Komisia zabezpečí, aby sa akcie podľa tohto rozhodnutia predbežne posúdili, preskúmali a následne vyhodnotili.
   2.   Komisia monitoruje vykonávanie projektov patriacich do programu.
   3.   Komisia vyhodnotí spôsob, akým sa projekty uskutočňujú, a ich dosah s cieľom zhodnotiť, či sa dosiahli pôvodné ciele.
   4.   Komisia predloží do 24. júna 2011 Európskemu parlamentu, Rade, Európskemu hospodárskemu a sociálnemu výboru a Výboru regiónov správu o vykonávaní akčných smerov uvedených v článku 1 ods. 2.
   5.   Na konci programu Komisia predloží záverečnú hodnotiacu správu.
   Článok 6
   Finančné ustanovenia
   1.   Program sa vzťahuje na obdobie piatich rokov od 1. januára 2009.
   2.   Finančné krytie na vykonávanie programu na obdobie od 1. januára 2009 do 31. decembra 2013 sa týmto stanovuje na 55 000 000 EUR.
   3.   Ročné rozpočtové prostriedky na obdobie rokov 2009 – 2013 povolí rozpočtový orgán v medziach finančného rámca.
   4.   Informatívne rozčlenenie výdavkov je ustanovené v prílohe II.
   Článok 7
   Nadobudnutie účinnosti
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Štrasburgu 16. decembra 2008

            Za Európsky parlament

            predseda

         H.-G. PÖTTERING

            Za Radu

            predseda

         B. LE MAIRE

      (1)  Ú. v. EÚ C 224, 30.8.2008, s. 61.

      (2)  Stanovisko Európskeho parlamentu z 22. októbra 2008 (zatiaľ neuverejnené v úradnom vestníku) a rozhodnutie Rady z 9. decembra 2008.

      (3)  Smernica Európskeho parlamentu a Rady 2007/65/ES z 11. decembra 2007, ktorou sa mení a dopĺňa smernica Rady 89/552/EHS o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činností televízneho vysielania (Ú. v. EÚ L 332, 18.12.2007, s. 27).

      (4)  Smernica Európskeho parlamentu a Rady 2002/58/ES z 12. júla 2002, týkajúca sa spracovávania osobných údajov a ochrany súkromia v sektore elektronických komunikácií (smernica o súkromí a elektronických komunikáciách) (Ú. v. ES L 201, 31.7.2002, s. 37).

      (5)  Smernica Európskeho parlamentu a Rady 2000/31/ES z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode (smernica o elektronickom obchode) (Ú. v. ES L 178, 17.7.2000, s. 1).

      (6)  Ú. v. EÚ L 13, 20.1.2004, s. 44.

      (7)  Ú. v. EÚ L 378, 27.12.2006, s. 72.

      (8)  Ú. v. ES L 270, 7.10.1998, s. 48.

      (9)  Ú. v. ES L 33, 6.2.1999, s. 1.

      (10)  Ú. v. EÚ L 149, 11.6.2005, s. 1.

      (11)  Ú. v. ES L 184, 17.7.1999, s. 23.

      (12)  Ú. v. EÚ C 139, 14.6.2006, s. 1.

      PRÍLOHA I
      AKCIE
      Úvod
      Cieľom programu je podpora bezpečnejšieho používania internetu a ostatných komunikačných technológií (ďalej len „online technológie“), výchova užívateľov v tomto smere, najmä detí, rodičov, opatrovateľov, učiteľov a vzdelávacích pracovníkov a boj proti nezákonnému obsahu a škodlivému správaniu na internete.
      Na dosiahnutie tohto cieľa sa program bude zameriavať na praktickú pomoc koncovým užívateľom, najmä deťom, rodičom, opatrovateľom, učiteľom a vzdelávacím pracovníkom prostredníctvom podpory partnerstiev medzi viacerými zainteresovanými subjektmi.
      Celkovým cieľom programu je podpora bezpečnejšieho používania online technológií, najmä v prípade detí, podpora rozvoja bezpečného online prostredia, obmedzenie objemu nezákonného obsahu rozširovaného na internete, riešenie možného škodlivého správania na internete (vrátane psychologickej manipulácie detí zameranej na pohlavné zneužívanie a „grooming“, teda postup, pri ktorom dospelá osoba nadviaže priateľstvo s dieťaťom so zámerom dopustiť sa pohlavného zneužitia, internetového obťažovania a elektronických súborov ukazujúcich fyzickú a/alebo psychologickú agresiu) a zabezpečenie informovanosti verejnosti o rizikách na internete a preventívnych opatreniach, ako aj vypracovanie pedagogických nástrojov na základe osvedčených postupov.
      S cieľom zabezpečenia koherentného prístupu k rizikám, ak existuje možnosť prístupu k obsahu a službám a možnosť ich využívania online aj offline, ako je tomu napríklad v prípade videohier, môže sa program zameriavať na obidva typy prístupu a použitia.
      Program sa bude vykonávať prostredníctvom štyroch všeobecných akčných smerov:
      (1)   Zabezpečenie povedomia verejnosti
      Cieľom akcií bude zvyšovanie povedomia verejnosti, najmä detí, rodičov, opatrovateľov, učiteľov a vzdelávacích pracovníkov o možnostiach a rizikách spojených s používaním online technológií a o prostriedkoch na bezpečné používanie internetu. Budú sa venovať aj možnostiam a rizikám služieb využívajúcich nové distribučné platformy, ako sú napríklad audiovizuálne služby využívajúce siete mobilných telefónov. Podľa potreby sa informačné nástroje sprístupnia vo viacjazyčných verziách. Najdôležitejšie plánované akcie sú:

                  1.

                  Zvyšovanie povedomia verejnosti a rozširovanie informácií o bezpečnejšom používaní online technológií.
                  Akcie budú koordinovaným spôsobom v celej Európskej únii podporovať povedomie verejnosti šírením pozitívnych informácií o možnostiach širšieho a intenzívnejšieho využívania informačných a komunikačných technológií a súčasným poskytovaním dostatočných informácií o rizikách a spôsoboch, ako s nimi zaobchádzať. Budú sa podporovať akcie s cieľom umožniť deťom, aby online technológie používali zodpovedne, a to najmä pomocou programov zameraných na mediálnu gramotnosť alebo na mediálne vzdelávanie. Akcie budú zamerané na podporu nákladovo efektívnych prostriedkov rozširovania informácií v rámci zvyšovania povedomia pre veľký počet užívateľov, a to napríklad spoluprácou s masmédiami, šírením obsahu vytvoreného užívateľmi prostriedkami online a prostredníctvom vzdelávacieho systému. Metódy šírenia a prezentácie informácií sa prispôsobia rôznym cieľovým skupinám (rôzne vekové skupiny detí a ich rodičov, opatrovateľov, učiteľov a vzdelávacích pracovníkov).

                  2.

                  Zabezpečenie kontaktných miest, kde môžu rodičia a deti dostávať odpovede na otázky o tom, ako bezpečne používať internet vrátane rád o tom, ako riešiť grooming a šikanovanie na internete.
                  Cieľom akcií bude umožniť užívateľom zvoliť informovaný a zodpovedný výber formou poradenstva týkajúceho sa príslušných informácií a preventívnych opatrení, ktoré by mali prijať, aby mohli bezpečne používať internet.

                  3.

                  Podpora zlepšovania účinných a nákladovo efektívnych metód a nástrojov zvyšovania povedomia.
                  Cieľom akcií bude zlepšovanie príslušných metód a nástrojov s cieľom zvýšiť ich účinnosť a dlhodobú nákladovú efektívnosť.

                  4.

                  Zabezpečenie výmeny najlepších postupov a cezhraničnej spolupráce na úrovni EÚ.
                  Uskutočnia sa akcie na zabezpečenie účinnej cezhraničnej spolupráce EÚ a účinnej výmeny najlepších postupov, nástrojov, metód, skúseností a informácií.

                  5.

                  Zabezpečenie výmeny najlepších postupov a spolupráce na medzinárodnej úrovni.
                  Cieľom akcií bude presadzovanie spolupráce a výmeny najlepších postupov, nástrojov, metód, skúseností a informácií na medzinárodnej úrovni s cieľom presadzovať spoločné prístupy a pracovné metódy a zlepšiť a zvýšiť účinnosť, nákladovú efektívnosť a rozsah celosvetových iniciatív.

            (2)   Boj proti nezákonnému obsahu a škodlivému správaniu na internete
      Cieľom akcií bude obmedzenie množstva nezákonného obsahu, ktorý sa šíri online, a vhodné riešenie škodlivého správania na internete, osobitne so zreteľom na distribúciu materiálu obsahujúceho pohlavné zneužívanie detí, grooming a šikanovanie na internete. Najdôležitejšie plánované akcie sú:

                  1.

                  Zabezpečenie a propagácia existencie kontaktných miest a horúcich liniek pre verejnosť na oznamovanie nezákonného obsahu a škodlivého správania na internete.
                  Akcie zabezpečia, aby boli tieto kontaktné miesta účinné a aby o nich verejnosť vedela, aby boli úzko prepojené s inými subjektmi činnými na vnútroštátnej úrovni (najmä s policajnými jednotkami špecializovanými na boj proti počítačovej kriminalite) a aby spolupracovali na úrovni EÚ s cieľom riešiť cezhraničné problémy a vymieňať si najlepšie postupy. Tieto kontaktné miesta budú verejnosti poskytovať aj nevyhnutné informácie o tom, ako oznamovať nezákonný obsah a posudzovať obsah online informačných služieb, ktorý by mohol narušiť fyzickú, duševnú a morálnu integritu detí.

                  2.

                  Vysporiadanie sa so škodlivým správaním na internete, najmä s groomingom a šikanovaním na internete. Cieľom akcií bude riešenie tzv. online groomingu a šikanovania na internete.
                  Akcie sa budú zaoberať technickými, psychologickými a sociologickými otázkami spojenými s touto problematikou a budú podporovať spoluprácu a koordináciu medzi zainteresovanými subjektmi.

                  3.

                  Povzbudzovanie využívania technických riešení s cieľom adekvátne nakladať s nezákonným obsahom a škodlivým správaním na internete a informovať koncových užívateľov o spôsobe využívania tejto technológie.
                  Akcie sa budú zameriavať na podporu tvorby, vývoja alebo prispôsobenia a/alebo propagácie účinných technologických nástrojov s cieľom adekvátne nakladať s nezákonným obsahom a bojovať proti škodlivému správaniu na internete, najmä takých nástrojov, ktoré sú bezplatne dostupné a určené na jednoduché všeobecné použitie zainteresovaných subjektov, a povzbudia aj propagáciu bezpečného a zodpovedného pripojenia zo strany prevádzkovateľov služieb s cieľom chrániť deti pred nezákonnými a škodlivými činnosťami. Zainteresované strany budú informované o dostupnosti tejto technológie a jej náležitom využívaní. Zvážiť by sa mohli okrem iného tieto opatrenia na:

                              a)

                              prijatie značiek kvality v prípade poskytovateľov služieb, aby si užívatelia mohli ľahko overiť, či daný poskytovateľ dodržiava kódex správania,

                              b)

                              využívanie filtrov zo strany koncových užívateľov, ktoré by zabránili šíreniu informácií, ktoré by mohli narušiť fyzickú, duševnú a morálnu integritu detí cez online technológie,

                              c)

                              podporu a propagáciu opatrení na podporu pozitívneho obsahu pre deti,

                              d)

                              preskúmanie účinnosti nástrojov vytvorených v spolupráci s internetovým odvetvím, ktoré orgánom presadzovania práva umožňujú vysledovať online páchateľov.

                  4.

                  Podpora spolupráce a výmeny informácií, skúseností a najlepších postupov medzi zainteresovanými subjektmi na vnútroštátnej úrovni a úrovni EÚ.
                  Cieľom akcií bude zlepšenie koordinácie zainteresovaných subjektov zapojených do pôsobenia proti distribúcii nezákonného obsahu a škodlivého správania na internete a podpora účasti a angažovanosti týchto zainteresovaných subjektov. Akcie budú podporovať najmä medzinárodnú výmenu skúseností a zhromažďovanie nápadov vládami, orgánmi presadzovania práva, horúcimi linkami, bankovými a finančnými inštitúciami, inštitúciami vydávajúcimi kreditné karty, poradenskými centrami v oblasti zneužívania detí, organizáciami na ochranu detí a internetovým odvetvím.

                  5.

                  Posilňovanie spolupráce, výmena informácií a skúseností v boli proti nezákonnému obsahu a škodlivému správaniu na internete na medzinárodnej úrovni.
                  Cieľom akcií bude zlepšenie spolupráce s tretími krajinami, zosúladenie prístupov k nakladaniu s nezákonným obsahom a škodlivým správaním na internete na medzinárodnej úrovni a podpora rozvoja koordinačných prepojení medzi databázami členských štátov týkajúcimi sa zneužívania detí, ako aj spoločných prístupov a pracovných metód. Akcie sa budú zameriavať najmä na vybudovanie úzkej spolupráce medzi vnútroštátnymi orgánmi, políciou a kontaktnými miestami. Uskutočnia sa akcie na vytvorenie spoločnej databázy EÚ zhromažďujúcej informácie o zneužívaných deťoch a na zabezpečenie jej prepojenia s Europolom.

                  6.

                  Zapojenie registrov názvov domén, kde k tomu zatiaľ nedochádza, a posilňovanie existujúcej spolupráce.
                  Berúc do úvahy vnútroštátne právne predpisy bude cieľom činností doplniť existujúce akcie zlepšovaním spolupráce s registrami názvov domén v členských štátoch a podporovaním pozitívneho vzťahu s registrami mimo EÚ s cieľom umožniť včasnejšie odhalenie potenciálne nezákonného obsahu a minimalizovať životnosť internetových stránok, o ktorých je známe, že ponúkajú obsah súvisiaci so sexuálnym zneužívaním detí.

            (3)   Podpora bezpečnejšieho online prostredia
      Cieľom akcií bude spájanie zainteresovaných subjektov s cieľom podporiť bezpečnejšie online prostredie a chrániť deti pred škodlivým obsahom. Najdôležitejšie plánované akcie sú:

                  1.

                  Posilňovanie spolupráce, výmeny informácií, skúseností a najlepších postupov medzi zainteresovanými subjektmi.
                  Cieľom akcií bude zlepšenie spolupráce, zosúladenie prístupov vo vytváraní bezpečnejšieho online prostredia pre deti a umožnenie výmeny najlepších postupov a pracovných metód. Cieľom akcií bude poskytnutie zainteresovaným subjektom otvorenej platformy na diskusiu o otázkach spojených s podporou bezpečnejšieho online prostredia a o spôsoboch ochrany detí pred potenciálne škodlivým obsahom v rámci rôznych platforiem.

                  2.

                  Nabádanie zainteresovaných subjektov k vývoju a zavádzaniu vhodných systémov samoregulácie a koregulácie. Cieľom akcií bude podpora vytvárania a zavádzania samoregulačných a koregulačných iniciatív a podnietenie zainteresovaných subjektov, aby pri vývoji nových technológií a služieb brali do úvahy bezpečnosť detí.

                  3.

                  Podporovanie poskytovateľov a im určená pomoc pri tvorbe označenia.
                  Cieľom akcií bude podpora poskytovateľov internetovej služby a im určená pomoc pri tvorbe označenia obsahu bezpečného pre deti ako nástroja samoregulácie pre internetové stránky. Tieto akcie môžu zahŕňať okrem iného preskúmanie možností na vytvorenie systému spoločných opisných symbolov alebo upozornení označujúcich vekovú kategóriu a/alebo tie aspekty obsahu, ktoré viedli k danému odporúčaniu pre určitú vekovú skupinu, vďaka čomu by si užívatelia boli viac vedomí potenciálne škodlivého online obsahu.

                  4.

                  Podnecovanie zapájania detí do vytvárania bezpečnejšieho online prostredia.
                  Cieľom akcií bude zapojiť deti, pričom sa zabezpečí rovnaká účasť dievčat a chlapcov, s cieľom lepšie porozumieť ich názorom a skúsenostiam v súvislosti s využívaním online technológií a za podpory odborníkov podporovať bezpečnejšie online prostredie pre deti. Tieto cieľové skupiny budú pravidelne zapájané v rámci aktivít, ako je európske fórum o právach dieťaťa, fórum pre bezpečnejší internet a ďalšie.

                  5.

                  Zlepšovanie informovanosti o vhodných nástrojoch na riešenie škodlivého obsahu na internete.
                  Cieľom akcií bude zvýšiť informovanosť, a to najmä rodičov, opatrovateľov, učiteľov a vzdelávacích pracovníkov o výkonnosti a účinnosti nástrojov, ako napríklad systémov filtrovania, na riešenie potenciálne škodlivého obsahu na internete, a pravidelne poskytovať všetkým používateľom jednoduché vzdelávacie informácie, nástroje a aplikácie, ktoré pre nich budú vhodnou podporou pri riešení škodlivého obsahu v rámci rôznych platforiem.

                  6.

                  Zabezpečenie zlučiteľnosti prístupu prijatého na úrovni Európskej únie a na medzinárodnej úrovni.
                  Cieľom akcií bude podpora spolupráce a výmeny informácií, skúseností a najlepších postupov medzi zainteresovanými subjektmi na úrovni EÚ a na medzinárodnej úrovni.

            (4)   Vytvorenie bázy poznatkov
      Cieľom akcií bude vybudovanie bázy poznatkov, aby bolo možné zodpovedajúcim spôsobom riešiť existujúce aj vznikajúce použitia v online prostredí a príslušné riziká, s cieľom navrhnúť vhodné opatrenia zamerané na zaistenie bezpečnosti na internete pre všetkých používateľov. Prístup k tejto vedomostnej základni budú mať aj zúčastnené strany a jej obsah sa bude šíriť vo všetkých členských štátoch. Najdôležitejšie plánované akcie sú:

                  1.

                  Podpora koordinovaného prístupu týkajúceho sa výskumu v príslušných oblastiach.
                  Cieľom akcií bude spájanie výskumných pracovníkov, ktorí sa angažujú v oblasti bezpečnosti detí na internete na úrovni EÚ, podnecovanie medzinárodnej spolupráce a koordinácia a vytváranie aktualizovaných prehľadov existujúceho a vznikajúceho výskumu.

                  2.

                  Poskytovanie aktualizovaných informácií o používaní online technológií deťmi.
                  Cieľom akcií bude vytváranie aktualizovaných informácií o používaní online technológií deťmi a o tom, ako sa ony a ich rodičia, opatrovatelia, učitelia a vzdelávací pracovníci vyrovnávajú s možnosťami a rizikami. Akcie budú zahŕňať kvantitatívne aj kvalitatívne aspekty a budú sa zameriavať aj na poznanie vlastných stratégií detí na riešenie rizík v online prostredí a na posúdenie účinnosti týchto stratégií.

                  3.

                  Analyzovanie štatistických údajov a trendov z rôznych členských štátov.
                  Cieľom akcií bude analyzovanie štatistických údajov a trendov z rôznych členských štátov umožňujúcich orgánom presadzovania práva a príslušným orgánom členských štátov obmedziť duplicitu existujúceho úsilia a maximalizovať používanie súčasných a budúcich zdrojov.

                  4.

                  Podpora výskumu o prenasledovaní detí na internete.
                  Cieľom akcií, ktoré zahŕňajú prístup zohľadňujúci rodový aspekt, bude skúmanie technických, psychologických a sociologických otázok týkajúcich sa prenasledovania detí v online prostredí, vrátane šikanovania na internete, groomingu, otázok týkajúcich sa materiálu obsahujúceho pohlavné zneužívanie detí na internete a objavujúcich sa foriem správania, ktoré vystavujú deti riziku ujmy.

                  5.

                  Podpora skúmania účinných spôsobov na zlepšenie bezpečného používania online technológií.
                  Akcie sa môžu týkať výskumov a testovania metód a nástrojov na zvyšovanie povedomia, úspešných koregulačných a samoregulačných programov, účinnosti rôznych technických a netechnických riešení, ako aj iných relevantných otázok.

                  6.

                  Zvyšovanie poznatkov o vplyvoch používania súčasných a novovznikajúcich technológií na deti.
                  Cieľom akcií, ktoré zahŕňajú prístup zohľadňujúci rodový aspekt, bude lepšie pochopenie psychologických vplyvov, vplyvov týkajúcich sa správania a sociologických vplyvov online technológií na deti, siahajúcich od účinku vystavenia škodlivému obsahu a správaniu až po grooming a šikanovanie na internete v rámci rôznych platforiem, od počítačov a mobilných telefónov po herné konzoly a iné novovznikajúce technológie.

      PRÍLOHA II
      INFORMATÍVNE ROZČLENENIE VÝDAVKOV

                              (1)

                              Zabezpečenie povedomia verejnosti

                  48 %

                              (2)

                              Boj proti nezákonnému obsahu a škodlivému správaniu na internete

                  34 %

                              (3)

                              Podpora bezpečnejšieho online prostredia

                  10 %

                              (4)

                              Vytvorenie bázy poznatkov

                  8 %

      PRÍLOHA III
      METÓDY VYKONÁVANIA PROGRAMU
      1.   Komisia bude vykonávať program v súlade s technickým obsahom špecifikovaným v prílohe I.
      2.   Program sa bude vykonávať prostredníctvom akcií, ktoré budú obsahovať:
      A.   Akcie so spoločnými nákladmi

                  1.

                  Pilotné projekty a akcie v oblasti najlepších postupov; ad hoc projekty v oblastiach súvisiacich s programom vrátane projektov predvádzajúcich najlepšie postupy alebo zahŕňajúcich inovačné využívanie existujúcich technológií.

                  2.

                  Siete a vnútroštátne akcie, kde sa spájajú rozličné zainteresované subjekty, aby zabezpečili opatrenia v celej Európe a umožnili koordináciu činností a prenos poznatkov.

                  3.

                  Celoeurópsky výskum uskutočnený na porovnateľnom základe o používaní online technológií, o rizikách, ktoré z toho vyplývajú pre deti, a o vplyvoch škodlivých praktík na deti, ako aj aspektoch týkajúcich sa správania a psychologických aspektoch s dôrazom na pohlavné zneužívanie detí v súvislosti s používaním online technológií, o výskume nových rizikových situácií v dôsledku meniaceho sa správania alebo technologického vývoja, atď.

                  4.

                  Projekty zamerané na rozmiestňovanie technológií.

            B.   Sprievodné opatrenia
      Sprievodné opatrenia prispejú k vykonávaniu programu alebo k príprave budúcich akcií.

                  1.

                  Referenčné porovnávanie a výskumy verejnej mienky na vytvorenie spoľahlivých údajov o bezpečnejšom používaní online technológií za všetky členské štáty, zhromaždených pomocou porovnateľných metodík.

                  2.

                  Technické hodnotenie technológií, ako je filtrovanie určené na podporu bezpečnejšieho používania internetu a nových online technológií.

                  3.

                  Štúdie na podporu programu a jeho akcií.

                  4.

                  Výmena informácií prostredníctvom konferencií, seminárov, workshopov alebo iných stretnutí a riadenie skupinových činností.

                  5.

                  Rozširovanie informácií, informačné a komunikačné činnosti.

            3.   Medzinárodné organizácie a subjekty práva založené v tretích krajinách sa môžu v súlade s článkom 2 ods. 2 zúčastňovať na akciách so spoločnými nákladmi s finančnou podporou Spoločenstva alebo bez finančnej podpory Spoločenstva, za týchto podmienok:

                  a)

                  akcia musí spadať pod prioritu v rámci medzinárodnej spolupráce definovanej v ročných pracovných programoch. Tieto priority sa môžu definovať podľa tematickej oblasti činnosti, podľa geografických kritérií, prípadne obidvoch;

                  b)

                  v ročných pracovných programoch sa môžu definovať ďalšie kritériá a podmienky, ktoré musia spĺňať medzinárodné organizácie a subjekty práva so sídlom v tretích krajinách, aby mohli získať finančné prostriedky Spoločenstva.


title: 2014/50/EÚ: Rozhodnutie Rady z  20. januára 2014 o obnovení Dohody o vedeckej a technickej spolupráci medzi Európskym spoločenstvom a vládou Ruskej federácie

text:
               1.2.2014

               SK

               Úradný vestník Európskej únie

               L 32/1

      ROZHODNUTIE RADY

   z 20. januára 2014
   o obnovení Dohody o vedeckej a technickej spolupráci medzi Európskym spoločenstvom a vládou Ruskej federácie
   (2014/50/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 186 v spojení s jej článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Svojím rozhodnutím 2000/742/ES (2) Rada schválila uzavretie Dohody o vedeckej a technickej spolupráci medzi Európskym spoločenstvom a vládou Ruskej federácie (ďalej len „dohoda“).

               (2)

               V článku 12 písm. b) tejto dohody sa ustanovuje, že uvedená dohoda je obnoviteľná spoločnou dohodou strán na ďalšiu dobu piatich rokov. Rozhodnutím 2009/313/ES (3) Rada naposledy schválila obnovenie dohody na ďalšiu dobu piatich rokov.

               (3)

               Na základe spoločného preskúmania dohody vzali obidve strany na vedomie odporúčanie nezávislých expertov, podľa ktorého by sa dohoda v súčasnej podobe mala obnoviť na ďalších päť rokov.

               (4)

               Zmluvné strany dohody sa domnievajú, že obnovenie dohody by bolo v ich spoločnom záujme.

               (5)

               Obsah obnovenej dohody bude identický s obsahom dohody, ktorej platnosť uplynie 20. februára 2014.

               (6)

               V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom.

               (7)

               Obnovenie dohody by sa malo schváliť v mene Únie,

         PRIJALA TOTO ROZHODNUTIE:
   Článok 1
   Týmto sa v mene Európskej únie schvaľuje obnovenie Dohody o vedeckej a technickej spolupráci medzi Európskym spoločenstvom a vládou Ruskej federácie na ďalšie obdobie piatich rokov.
   Článok 2
   Predseda Rady urobí v mene Únie oznámenie vláde Ruskej federácie, že Únia ukončila svoje vnútorné postupy potrebné na obnovenie dohody v súlade s článkom 12 bodom b) dohody.
   Článok 3
   Predseda Rady vykoná v mene Únie toto oznámenie:

      „V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom a od uvedeného dňa vykonáva všetky práva a preberá všetky záväzky Európskeho spoločenstva. Odkazy na ‚Európske spoločenstvo‘ v texte dohody sa preto tam, kde je to vhodné, považujú za odkazy na ‚Európsku úniu‘.“

   Článok 4
   Toto rozhodnutie nadobúda účinnosť dňom jeho prijatia.

      V Bruseli 20. januára 2014

            Za Radu

            predsedníčka

         C. ASHTON

      (1)  Zatiaľ neuverejnený v úradnom vestníku.

      (2)  Rozhodnutie Rady 2000/742/ES zo 16. novembra 2000 o uzatvorení Dohody v oblasti vedy a techniky medzi Európskym spoločenstvom a vládou Ruskej federácie (Ú. v. ES L 299, 28.11.2000, s. 14).

      (3)  Rozhodnutie Rady 2009/313/ES z 30. marca 2009 o obnovení Dohody o spolupráci v oblasti vedy a techniky medzi Európskym spoločenstvom a vládou Ruskej federácie (Ú. v. EÚ L 92, 4.4.2009, s. 3).


title: Rozhodnutie Európskeho parlamentu (EÚ) 2017/1647 z 27. apríla 2017 o účtovnej závierke Európskej policajnej akadémie (teraz Agentúra Európskej únie pre odbornú prípravu v oblasti presadzovania práva) (CEPOL) za rozpočtový rok 2015

text:
               29.9.2017

               SK

               Úradný vestník Európskej únie

               L 252/186

         ROZHODNUTIE EURÓPSKEHO PARLAMENTU (EÚ) 2017/1647
   z 27. apríla 2017
   o účtovnej závierke Európskej policajnej akadémie (teraz Agentúra Európskej únie pre odbornú prípravu v oblasti presadzovania práva) (CEPOL) za rozpočtový rok 2015
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej policajnej akadémie za rozpočtový rok 2015,

               —

               so zreteľom na správu Dvora audítorov o overení ročnej účtovnej závierky Európskej policajnej akadémie za rozpočtový rok 2015 spolu s odpoveďou akadémie (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 21. februára 2017 o udelení absolutória akadémii za plnenie rozpočtu za rozpočtový rok 2015 [05873/2017 – C8-0064/2017],

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na rozhodnutie Rady 2005/681/SVV z 20. septembra 2005 o zriadení Európskej policajnej akadémie (EPA) a o zrušení rozhodnutia 2000/820/SVV (4), a najmä na jeho článok 16,

               —

               so zreteľom na nariadenie Európskeho parlamentu a Rady (EÚ) 2015/2219 z 25. novembra 2015, ktorým sa zriaďuje Agentúra Európskej únie pre odbornú prípravu v oblasti presadzovania práva (CEPOL) a zrušuje rozhodnutie Rady 2005/681/SVV (5), a najmä na jeho článok 20,

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 94 rokovacieho poriadku a prílohu IV,

               —

               so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A8-0081/2017),

               1.

               schvaľuje účtovnú závierku Európskej policajnej akadémie za rozpočtový rok 2015;

               2.

               poveruje svojho predsedu, aby postúpil toto rozhodnutie výkonnému riaditeľovi Agentúry Európskej únie pre odbornú prípravu v oblasti presadzovania práva, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ C 449, 1.12.2016, s. 36.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 256, 1.10.2005, s. 63.

      (5)  Ú. v. EÚ L 319, 4.12.2015, s. 1.

      (6)  Ú. v. EÚ L 328, 7.12.2013, s. 42.


title: Rozhodnutie Rady (EÚ) 2015/1294 z 20. júla 2015 o uzavretí Dodatkového protokolu k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej na účely zohľadnenia pristúpenia Chorvátskej republiky k Európskej únii, v mene Európskej únie a jej členských štátov

text:
               29.7.2015

               SK

               Úradný vestník Európskej únie

               L 199/6

         ROZHODNUTIE RADY (EÚ) 2015/1294
   z 20. júla 2015
   o uzavretí Dodatkového protokolu k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej na účely zohľadnenia pristúpenia Chorvátskej republiky k Európskej únii, v mene Európskej únie a jej členských štátov
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 6,
   so zreteľom na Akt o pristúpení Chorvátska, a najmä na jeho článok 6 ods. 2 druhý pododsek,
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               V súlade s rozhodnutím Rady (EÚ) 2015/733 (1) bol Dodatkový protokol k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej (2) na účely zohľadnenia pristúpenia Chorvátskej republiky k Európskej únii (ďalej len „protokol“) podpísaný s výhradou jeho uzavretia.

               (2)

               Protokol by sa mal schváliť,

         PRIJALA TOTO ROZHODNUTIE:
   Článok 1
   Týmto sa v mene Únie a jej členských štátov schvaľuje Dodatkový protokol k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej na účely zohľadnenia pristúpenia Chorvátskej republiky k Európskej únii (3).
   Článok 2
   Týmto sa predseda Rady poveruje určiť osobu(-y) splnomocnenú(-é) vykonať v mene Únie a jej členských štátov oznámenie podľa článku 6 ods. 2 protokolu (4).
   Článok 3
   Toto rozhodnutie nadobúda účinnosť dňom jeho prijatia.

      V Bruseli 20. júla 2015

            Za Radu

            predsedníčka

         F. MOGHERINI

      (1)  Rozhodnutie Rady (EÚ) 2015/733 z 9. októbra 2014 o podpise v mene Európskej únie a jej členských štátov a o predbežnom vykonávaní Dodatkového protokolu k Dohode o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej na účely zohľadnenia pristúpenia Chorvátskej republiky k Európskej únii (Ú. v. EÚ L 117, 8.5.2015, s. 1).

      (2)  Text dohody je uverejnený v Ú. v. ES L 311, 4.12.1999, s. 3.

      (3)  Text protokolu bol uverejnený v Ú. v. EÚ L 117, 8.5.2015, s. 3, spolu s rozhodnutím o jeho podpise.

      (4)  Dátum nadobudnutia platnosti protokolu uverejní Generálny sekretariát Rady v Úradnom vestníku Európskej únie.